РЕШЕНИЕ НА КОМИСИЯТА
от 23 май 2008 година
за изменение на Решение 2006/771/ЕО относно хармонизиране на радиочестотния спектър за използване от устройства с малък обсег на действие
(нотифицирано под номер C(2008) 1937)
(текст от значение за ЕИП)
(2008/432/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 3 от него,
като има предвид, че:
(1)
Решение 2006/771/ЕО (2) хармонизира техническите условия за устройствата с малък обсег на действие.
(2)
В резултат на бързите промени в технологиите и обществените нужди може да се появяват нови приложения на устройствата с малък обсег на действие, които ще изискват редовно актуализиране на условията за хармонизиране на спектъра.
(3)
На 5 юли 2006 г., Комисията предостави постоянен мандат (3) на Европейската конференция по пощи и далекосъобщения (CEPT) съгласно член 4, параграф 2 от Решение № 676/2002/ЕО, за да актуализира приложението към Решение 2006/771/ЕО в отговор на технологичното и пазарното развитие в областта на устройствата с малък обсег на действие.
(4)
В своя доклад (4) от юли 2007 г., представен в отговор на този мандат, CEPT посъветва Комисията да измени редица технически въпроси в приложението към Решение 2006/771/ЕО.
(5)
Следователно Решение 2006/771/ЕО следва да бъде съответно изменено.
(6)
Радиосъоръженията, работещи в съответствие с условията, предвидени в настоящото решение, следва да са съобразени и с Директива 1999/5/ЕО на Европейския парламент и на Съвета от 9 март 1999 г. относно радионавигационното оборудване и далекосъобщителното крайно оборудване и взаимното признаване на тяхното съответствие (5), за да използва спектърът ефективно, така че да се избягват вредни радиосмущения, което се демонстрира или чрез съответствие с хармонизиран стандарт, или чрез прилагане на алтернативни процедури за оценяване на съответствието.
(7)
Мерките, предвидени в настоящото решение, са в съответствие със становището на Комитета по радиочестотния спектър,
ПРИЕ НАСТОЯЩОТО РЕШЕНИЕ:
Член 1
Приложението към Решение 2006/771/ЕО се заменя от приложението към настоящото решение.
Член 2
Адресати на настоящото решение са държавите-членки.
Съставено в Брюксел на 23 май 2008 година.